Skal - skal ikke. De 48 leverandører til det kriseramte Hirtshals Andelsmejeri skal senest i morgen meddele om de bliver eller skifter til Arla. Flere af dem har brugt weekenden til at overveje tilbuddet om at blive løst fra kontrakten nu og her

Mælkeproducent Cyril Post fra Bindslev er med sine 200 køer leverandør til Hirtshals Andelsmejeri. Det næste halve år kan han kun få kr. 2,47 for hver liter mælk. Aldrig før har det set så skidt ud. Alligevel så vil han fortsat blive med at være andelshaver. - Jeg bliver, da jeg ser lyst på fremtiden. Jeg tror på, at vi igen kan få en afregningspris, der svarer til Arla?s - eller lidt over, siger Cyril Post til TV2/NORD. På grund af en årlig overproduktion af ikke-økologisk mælk, der er svær at afsætte, er det kriseramte Hirtshals Andelsmejeri i den situation at det SKAL skille sig af med andelshavere, men ikke for mange. Ikke flere end 3-4 stykker med en gennemsnitligt års-leverance på omkring et par millioner kilo råmælk. Allerede i fredags - dagen efter den ekstraordinære generalforsamling - fik mejeriets bestyrelsesformand, John Bak, meddelelse om at tre andelshavere er parate til at skifte Arla. - Som sagerne så ud i fredags, så det godt ud. Nu bliver det spændende at se, hvad andelshaverne har fundet frem til, når mejeriet senest i morgen skal have besked, siger John Bak. Cyril Post har altså gjort op med sig selv, at han bliver. Godt nok selv om afregningsprisen i januar var kr. 2,90 og siden da gradvis er faldet drastisk. Så nu skal livremmen strammes ind. - Det gør da ondt det her. Det passer slet ikke med budgettet. Nu må jeg igen finde steder at reducere mine omkostninger, siger Cyril Post. TV2/NORD følger op på sagen i morgen.